हरिद्वार। धर्मनगरी में हरिद्वार-बिजनौर मार्ग पर एक बड़ा हादसा होते-होते टल गया। दरअसल, हल्द्वानी से हरिद्वार आ रही रोडवेज बस गैंडीखाता के पास हरियाणा रोडवेज की बस को ओवरटेक करते हुए पुल की रेलिंग तोड़ते हुए पुल से लटक गई। करीब 35 मिनट तक बस में सवार 42 यात्री मौत के मुंह में झूलते रहे। गनीमत रही की बस नदी में नहीं गिरी, जिससे एक बड़ा हादसा हो सकता है। बस के पुल के किनारे लटकने पर यात्रियों ने चीख-पुकार मचाना शुरु कर दिया। कई यात्रियों ने तो बस के शीशे तोड़कर अपनी जान बचाई। सवारियों से भरी रोडवेज की बस के पुल से नीचे लटकने की सूचना के बाद पुलिस महकमा के भी हाथ पांव फूल गए। मौके पर पहुंचे ग्रामीणों और श्यामपुर पुलिस ने यात्रियों को सुरक्षित बाहर निकालकर बस को क्रेन से निकलवाया। इस दौरान कुछ यात्रियों को हल्की चोटें भी आयीं जिन्हें इलाज के लिये अस्पताल में भर्ती कराया गया है।